text: হিব্রু বা ইব্রীয় ( ইভ্রিৎ) হল একটি উত্তর-পশ্চিম সেমিটীয় ভাষা যা ইসরায়েলের রাষ্ট্রভাষা। ২০১২ সালের একটি জরিপমতে বিশ্বে হিব্রু ভাষাভাষীর সংখ্যা ৯০ লাখ যার মধ্যে ৫০ লাখ ইসরায়েলের বাসিন্দা। ঐতিহাসিকভাবে হিব্রুকে ইস্রায়েলীয় জাতি ও তাদের পূর্বপুরুষদের ভাষা হিসেবে গণ্য করা হয়, যদিও তানাখে ভাষাটিকে হিব্রু নামে অবিহিত করা হয়নি। হিব্রু আফ্রো-এশীয় ভাষা-পরিবারের সেমিটীয় শাখার সদস্য। ভাষাটি একমাত্র কনানীয় ভাষা যা এখনও কথিত হয় এবং এটি কোনো মৃত ভাষার পুনরুজ্জীবিত হওয়ার একমাত্র সফল উদাহরণ। বাইবেলের পুরাতন নিয়ম তথা তোরাহর ভাষা হিব্রু।
  
  ইতিহাস 
  হিব্রু ভাষার ইতিহাস বৈচিত্র্যময়। ২০০ খ্রিষ্টাব্দের দিকে মুখের ভাষা হিসেবে এটি বিলুপ্ত হয়ে যায়। কিন্তু লিখিত ভাষা হিসেবে এটি আরও বহু শতক টিকে থাকে। এটি ধর্ম, আইন, ব্যবসা, দর্শন ও চিকিৎসা বিষয়ক বহু বই লিখতে ব্যবহৃত হত। ১৯শ শতকের শেষে ও বিংশ শতাব্দীর শুরুতে কথ্য ভাষা হিসেবে এটির পুনর্জন্ম হয়। বিশ্বের বিভিন্ন অঞ্চল থেকে (প্রধানত রাশিয়া থেকে) বর্তমান ইসরায়েলে (তৎকালীন ব্রিটিশ প্যালেস্টাইনে) ইহুদিরা তাদের নিজস্ব বিভিন্ন মাতৃভাষা যেমন আরবি, ইডিশ, রুশ, ইত্যাদির পরিবর্তে আধুনিক হিব্রু ভাষায় কথা বলা শুরু করেন। ১৯২২ সালে হিব্রু ব্রিটিশ প্যালেস্টাইনের সরকারি ভাষার মর্যাদা পায়।
  
  ইসরায়েলে প্রায় ৫০ লক্ষের বেশি লোক হিব্রু ভাষায় কথা বলেন। এছাড়া বিশ্বের বিভিন্ন ইহুদি সম্প্রদায়ের প্রায় কয়েক লক্ষ লোক হিব্রুতে কথা বলেন। বর্তমানে আরবির পাশাপাশি হিব্রু ইসরায়েলের সরকারি ভাষা। আরব সেক্টরগুলি বাদে ইসরায়েলের সমস্ত সরকারি ও বেসরকারি কাজে হিব্রু ব্যবহার করা হয়। সরকারি স্কুলগুলিতে হয় হিব্রু বা আরবি ভাষায় শিক্ষাদান করা হয়, তবে আরবি স্কুলগুলিতে হিব্রু দশম শ্রেণী পর্যন্ত পড়া বাধ্যতামূলক। বিশ্ববিদ্যালয় পর্যায়েও হিব্রু ভাষাই শিক্ষাদানের মাধ্যম। ইসরায়েলের সংবাদপত্র, বই, রেডিও ও টেলিভিশনের প্রধান ভাষা হিব্রু।
  
  পুনর্জন্ম 
  আধুনিক কথ্য ভাষা হিসেবে হিব্রুর পুনঃপ্রতিষ্ঠার নেপথ্যে ছিলেন এলিয়েজের বেন ইয়েহুদা নামের এক রুশ-বংশোদ্ভূত ইহুদি। তিনি ১৮৮১ সালে হিব্রু ভাষা পুনঃপ্রতিষ্ঠার পরিকল্পনা নিয়ে তৎকালীন উসমানীয় সাম্রাজ্যের অধীন ব্রিটিশ প্যালেস্টাইনে আসেন। বেন ইয়েহুদা চাইতেন প্যালেস্টাইনে বসবাসরত ইহুদিরা কেবলই হিব্রু ভাষায় কথা বলুক। তিনি হিব্রুকে ঘরে ও বাইরে সমাজের সব ধরনের কাজের চাহিদা মেটাতে সক্ষম একটি ভাষা হিসেবে প্রচলন করার পরিকল্পনা নেন। এজন্য তিনি ইহুদি শিশুরা যাতে ছোটবেলা থেকেই হিব্রুতে শিক্ষা পায়, তার ব্যবস্থা করেন। এভাবে ধীরে ধীরে হিব্রু আবার একটি জীবিত ভাষায় পরিণত হয়। আজকে হিব্রু ইসরায়েলের সরকারি ভাষা।
  
  জনপ্রিয় গ্রন্থ ও রচনা
   গিলাদ জাকারমান (Zuckermann, Ghil'ad)
  (2003), Language Contact and Lexical Enrichment in Israeli Hebrew, Palgrave Macmillan (/)
  (2014), Jewish Language Contact (International Journal of the Sociology of Language 226)
  (2020), Revivalistics: From the Genesis of Israeli to Language Reclamation in Australia and Beyond, Oxford University Press (/)
  (2012), Burning Issues in Afro-Asiatic Linguistics
  
  আরো দেখুন
   হিব্রু লিপি
  
  তথ্যসূত্র
  
  বহিঃসংযোগ 
  Official website  of the Academy of the Hebrew Language
  Ma'agarim – The Historical Dictionary Project by the Academy of the Hebrew Language
  Hebrew Phrases by the Israeli Ministry of Tourism
  
   
  বিষয়শ্রেণী:ইসরায়েলের ভাষা
  বিষয়শ্রেণী:ফিউশনলাল ভাষাসমূহ
  বিষয়শ্রেণী:খ্রিস্টপূর্ব ১০ম শতাব্দীর থেকে প্রমাণিত ভাষা
title: হিব্রু ভাষা